GPI เปิดตัวธุรกิจใหม่เกมแข่งรถออนไลน์เพิ่มช่องทางหารายได้ ตั้งเป้าผลงานปีนี้โต 10%
GPI เปิดตัวธุรกิจใหม่เกมแข่งรถออนไลน์เพิ่มช่องทางหารายได้ ตั้งเป้าผลงานปีนี้โต 10%
20 มี.ค. 2562

นายปราจิน เอี่ยมลำเนา ประธานเจ้าหน้าที่บริหาร บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI เปิดเผยว่า บริษัทเตรียมเปิดตัวธุรกิจใหม่จัดแข่งขัน eRacing Sport อย่างเต็มรูปแบบ เพื่อเพิ่มช่องทางสร้างรายได้จากการหาสปอนเซอร์ ซึ่งปัจจุบันกำลังได้รับความนิยมในกลุ่มคนรุ่นใหม่ที่ชื่นชอบความเร็ว
ทั้งนี้ บริษัทเตรียมจัดการแข่งขันเกมส์แข่งรถเสมือนจริง Gran Turismo Sport (GT Sport) ผ่านระบบออนไลน์อย่างเต็มรูปแบบเป็นครั้งแรก ภายในงานบางกอก อินเตอร์เนชั่นแนล มอเตอร์โชว์ โดยมีแผนจัดการแข่งขันเก็บคะแนนสะสมตลอดทั้งปี เพื่อหาผู้ชนะเลิศเป็นตัวแทนประเทศไทยไปแข่งขันในระดับภูมิภาคต่อไป ซึ่งถือเป็นการขยายเข้าสู่ธุรกิจใหม่ที่จะสร้างรายได้จากค่ายผู้ประกอบการยานยนต์ที่สนใจเข้ามาเป็นสปอนเซอร์สนับสนุนการจัดแข่งขัน เนื่องจากมีการถ่ายทอดการแข่งขันผ่านระบบออนไลน์ (Live Streaming) ด้วย
“เราพยายามมองหาช่องทางต่อยอดขยายธุรกิจใหม่ โดยมองว่าธุรกิจเกมออนไลน์กำลังอยู่ในช่วงเติบโตและบริษัทฯ ก็มีความสัมพันธ์ที่ดีกับค่ายผู้ประกอบการยานยนต์ชั้นนำ จึงเป็นโอกาสที่กรังด์ปรีซ์ฯ จะสร้างการจดจำในฐานะเป็นผู้จัดการแข่งขัน eRacing Sport เพื่อเป็นโอกาสใหม่ที่จะสร้างรายได้เพิ่มขึ้น”นายปราจิน กล่าว
โดยในปีนี้บริษัทตั้งเป้าหมายผลักดันรายได้เติบโต 10% จากปีก่อน โดยรายได้หลักในช่วงครึ่งปีแรกจะมาจากการจัดงานมหกรรมยานยนต์ บางกอก อินเตอร์เนชั่นแนล มอเตอร์โชว์ ครั้งที่ 40 ที่จะจัดขึ้นตั้งแต่วันที่ 27 มี.ค.-7 เม.ย.อาคารชาเลนเจอร์ 1-3 อิมแพ็ค เมืองทองธานี ภายใต้ธีม สุนทรียภาพทางอารมณ์ (Enjoyment of Automobiles)
ทั้งนี้การจัดงานครั้งนี้ถือเป็นการเฉลิมฉลองครบรอบ 4 ทศวรรษงานบางกอก อินเตอร์เนชั่นแนล มอเตอร์โชว์ ซึ่งเป็นมหกรรมแสดงนวัตกรรมยานยนต์ที่ยิ่งใหญ่ที่สุดในภูมิภาคอาเซียน โดยได้รับการตอบรับเป็นอย่างดีจากผู้ประกอบการรถยนต์และจักรยานยนต์ชั้นนำรวม 48 รายที่เข้าร่วมงาน ประกอบด้วย รถยนต์ 34 ราย และจักรยานยนต์อีก 14 ราย ส่งผลให้ปัจจุบันมียอดจองพื้นที่ออกบูธแสดงสินค้าเต็มตามเป้าหมายที่วางไว้
พร้อมกันนี้เตรียมเปิดตัวแอพพลิเคชั่นใหม่ Car Buddy by GPI เพื่อเป็นช่องทางสื่อสารกับผู้เข้าชมงานและยังเป็นการนำแพลตฟอร์มดิจิทัลเข้ามาอำนวยความสะดวกให้แก่ฐานลูกค้าของกรังด์ปรีซ์ฯ อีกด้วย ตลอดจนได้ร่วมมือกับบริษัท วายดีเอ็ม (ไทยแลนด์) จำกัด จัดเก็บข้อมูลจากผู้เข้าชมงานเพื่อนำมาวิเคราะห์ในเชิง Big Data Analytics เพื่อขยายธุรกิจและพัฒนาแคมเปญดิจิทัล มาร์เก็ตติ้ง นำเสนอแก่ค่ายผู้ประกอบการยานยนต์ในอนาคต